ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ όσον αφορά ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0187 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ όσον αφορά ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος)

1. Eiσαγωγη

Το άρθρο 251 παράγραφος 2 τρίτη υποπαράγραφος σημείο γ) της Συνθήκης ΕΚ, προβλέπει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή εκθέτει κατωτέρω τη γνώμη της επί των δύο τροπολογιών που πρότεινε το Κοινοβούλιο.

2. Ιστορικο

Νομική βάση: Άρθρο 95 της Συνθήκης ΕΚ

Ημερομηνία απόφαση της Επιτροπής: 12 Ιουλίου 2000

Διαβίβαση της πρότασης στο Συμβούλιο και το Ευρωπαϊκό Κοινοβούλιο (COM(2000)407 - 2000/0187 (COD) σύμφωνα με το άρθρο 251 παράγραφoς 2 της Συνθήκης ΕΚ: 29 Αυγούστου 2000

Γνώμη της Οικονομικής και Κοινωνικής Επιτροπής: 24 Ιανουαρίου 2001

Γνώμη του Ευρωπαϊκού Κοινοβουλίου - πρώτη ανάγνωση: 5 Ιουλίου 2001

Τροποποιημένη πρόταση: 18 Σεπτεμβρίου 2001

Κοινή θέση του Συμβουλίου: 16 Οκτωβρίου 2001

Ανακοίνωση της Επιτροπής επί της κοινής θέσης: 19 Οκτωβρίου 2001

Ευρωπαϊκό Κοινοβούλιο: δεύτερη ανάγνωση, ψηφοφορία στην επιτροπή βιομηχανίας, εξωτερικού εμπορίου, έρευνας και ενέργειας: 27 Νοεμβρίου 2001

Ευρωπαϊκό Κοινοβούλιο: δεύτερη ανάγνωση - ψηφοφορία σε σύνοδο ολομέλειας: 12 Δεκεμβρίου 2001

Επιπτώσεις στον προϋπολογισμό: Ναι

3. Στοχος της προτασης

Η πρόταση καθιερώνει πολιτικό και νομικό πλαίσιο στην Ευρωπαϊκή Κοινότητα, ώστε να εξασφαλιστεί συντονισμός των πολιτικών και, οσάκις ενδείκνυται, εναρμόνιση των όρων όσον αφορά τη διαθεσιμότητα και την αποτελεσματική χρήση του ραδιοφάσματος, που είναι στοιχεία απαραίτητα για την καθιέρωση και τη λειτουργία της εσωτερικής αγοράς σε τομείς κοινοτικής πολιτικής, όπως οι ηλεκτρονικές επικοινωνίες, οι μεταφορές και η Έρευνα και Ανάπτυξη (Ε&Α).

4. Γνωμη τησ Επιτροπησ επι των τροπολογιων του Ευρωπαϊκου Κοινοβουλιου

Μετά την ψηφοφορία στην επιτροπή βιομηχανίας, εξωτερικού εμπορίου, έρευνας και ενέργειας (ITRE), στις 27 Νοεμβρίου, για επτά τροπολογίες υποβαλλόμενες σε δεύτερη ανάγνωση, η Προεδρία του Συμβουλίου εκπόνησε μια συμβιβαστική λύση που προέβλεπε την έγκριση δύο τροπολογιών της επιτροπής ITRE, υπό την προϋπόθεση ορισμένων τροποποιήσεων, και την απόρριψη πέντε τροπολογιών. Κατά τη δεύτερη ανάγνωση της 12ης Δεκεμβρίου, το Κοινοβούλιο ψήφισε επί των δύο τροπολογιών που περιελάμβανε η δέσμη της συμβιβαστικής λύσης και τις απεδέχθη. Οι δύο αυτές τροπολογίες γίνονται δεκτές από την Επιτροπή.

* Η τροπολογία 8, ορίζει ότι η εναρμόνιση της κοινοτικής πολιτικής του ραδιοφάσματος είναι επιθυμητή για υπηρεσίες και εφαρμογές, και ιδίως για υπηρεσίες και εφαρμογές κοινοτικής ή ευρωπαϊκής εμβέλειας. Η Επιτροπή μπορεί να αποδεχθεί αυτήν την τροποποιημένη διατύπωση της αρχικής πρότασης τροπολογιών του Κοινοβουλίου, δεδομένου ότι ανταικατοπτρίζει με καταλληλότερο τρόπο τις περιπτώσεις όπου μπορεί να προβλεφθεί εναρμόνιση της κοινοτικής πολιτικής για το ραδιοφάσμα.

* Η τροπολογία 9 εισάγει μια νέα αιτιολογική σκέψη, ώστε να υπογραμμίσει ότι οποιαδήποτε νέα πρωτοβουλία κοινοτικής πολιτικής που εξαρτάται από το ραδιοφάσμα , αποφασίζεται όπου αυτό είναι αναγκαίο, με τις προβλεπόμενες διαδικασίες, από το Ευρωπαϊκό Κοινοβούλιο και το Συμβούλιο με βάση σχετική πρόταση της Επιτροπής. Χωρίς να θίγεται το δικαίωμα πρωτοβουλίας της Επιτροπής η πρόταση πρέπει να περιλαμβάνει, μεταξύ άλλων, πληροφορίες σχετικά με τον αντίκτυπο της σχεδιαζόμενης πολιτικής στους κύκλους χρηστών του υπάρχοντος φάσματος, καθώς και στοιχεία για οιαδήποτε γενική ανακατανομή των ραδιοσυχνοτήτων που θα απαιτούσε ενδεχομένως η εν λόγω νέα πολιτική. Η Επιτροπή μπορεί να αποδεχθεί αυτήν την τροπολογία, δεδομένου ότι αφορά μια αιτιολογική σκέψη και όχι άρθρο, όπως είχε προταθεί στην αρχική πρόταση τροπολογίας του Κοινοβουλίου. Επιπλέον, με την προσθήκη της έκφρασης "χωρίς να θίγεται το δικαίωμα πρωτοβουλίας της Επιτροπής" η νέα αυτή αιτιολογική σκέψη δεν περιορίζει τα θεσμικά δικαιώματα που κατοχυρώνονται από τη Συνθήκη.

5. Συμπερασμα

Η Επιτροπή τροποποιεί την πρότασή της, σύμφωνα με το άρθρο 250 παράγραφος 2 της Συνθήκης ΕΚ, ως ανωτέρω.